Narodna skupština
20090121

Dame i gospodo narodni poslanici, javljam se po članu 104. Gospođo Petković, u svom javljanju apsolutno nisam hteo o vama da kažem ni jednu jedinu reč, samo sam hteo da uporedim, kada pojedinac dođe u poziciju da je podeljena ličnost, da u tom slučaju treba da mu se ukaže pomoć, odnosno da medicina pokušava da mu ukaže pomoć. Kada se dešava sa Vladom ili vladajućom većinom, jedni levo, drugi desno, ta pomoć treba da bude ukazana na drugi način. Da sam hteo da govorim o vama lično i vašoj stranci postavio bih pitanje, pre svega, morala. Da li vi uopšte imate moralno pravo da pozivate Srbe da ne učestvuju u ovim novim bezbednosnim snagama? To pravo poseduje onaj ko svojom prošlošću može to da dokaže. Ovde ste sada rekli da ste bili poslanik posle 2001. godine, na poziv Vojislava Koštunice i patrijarha Pavla. Nije tačno. Pre svega, patrijarh Pavle nikada nije pozivao, pozivao je vladika Artemije, ali on nije patrijarh. Tada ste vi učestvovali, u vreme kada je to bila vlada Tačija i Ramuša Haradinaja.